Author: Peter
Company: urad

N á v r h

Stanovisko vlády  Slovenskej republiky k návrhu skupiny poslancov Národnej rady Slovenskej republiky na vyslovenie nedôvery podpredsedovi vlády SR Pálovi Csákymu.

K dôvodom uvedeným v návrhu na vyslovenie nedôvery vláda SR zaujala nasledovné
stanovisko:

Podpredseda vlády SR Pál Csáky zodpovedá vo vláde SR za politicky veľmi citlivé
oblasti, ktoré majú silnú náväznosť aj na plnenie politických priorít ohľadne budúceho
členstva Slovenskej republiky v EÚ. V oblasti ľudských práv v SR došlo od r. 1999
bezpochyby k zlepšeniu situácie. Táto skutočnosť je pozitívne hodnotená aj EÚ, Radou Európy, OBSE ako aj Kongresom USA. Nová verzia ústavy SR obsahuje aj články na vytvorenie inštitútu ombudsmana v SR, čo bude ďalším pozitívnym prvkom v systéme ochrany ľudských práv v SR. Taktiež novela zákona o Národnom stredisku pre ľudské práva obsahuje prvky vyššej garancie politickej nezávislosti tohto inštitútu a zákon bude určite pozitívne prijatý aj ženevským centrom pre ľudské práva OSN, s ktorým Kancelária podpredsedu vlády SR úzko spolupracuje. 
Podpredseda vlády SR Pál Csáky v r. 2000 prispel aj k riešeniu dvoch káuz na Európskom súde pre ľudské práva v Štrasburgu: kauzy Gaulieder a kauzy Spišák. V oblasti koordinovania cirkevnej politiky sa podpredsedovi vlády SR Pálovi Csákymu podarilo realizovať dohodu o konečnom majetkovom urovnaní medzi gréckokatolíckou a pravoslávnou cirkvou, a tým sa vláda SR stala prvou vládou v postkomunistických krajinách, ktorej sa podarilo doriešiť tento citlivý problém.
Je potrebné pozitívne hodnotiť aj aktivity podpredsedu vlády SR Pála Csákyho v oblasti menšinovej politiky. Vláda SR prijala Európsku chartu regionálnych alebo menšinových jazykov v takej podobe, ktorá je pozitívne hodnotená aj EÚ, Radou Európy ako aj OBSE. Na základe podnetu podpredsedu vlády SR Pála Csákyho prijala vláda SR uznesenie o používaní dvojjazyčných hárkov aj v procese sčítania ľudu v SR dňa 25. mája 2001. So zástupcami národnostných menšín a etnických skupín na Slovensku prebieha neustály dialóg, Rada vlády pre národnostné menšiny a etnické skupiny pracuje na základe vládou odsúhlaseného štatútu.
Európska únia hodnotí pozitívne aktivity vlády SR aj v oblasti riešenia problémov rómskej menšiny v SR. Vláda nič nezakrývajúc sa otvorene hlási k tomuto problému a hlavne k potrebe jeho riešenia. Preto je potešujúce, že OBSE považuje SR za najaktívnejšiu krajinu v Strednej a Východnej Európe v tejto oblasti. Svedčí o tom aj fakt, že v r. 2000 bola prvá európska konferencia OBSE k predmetnej problematike organizovaná práve na Slovensku a vysoký komisár OBSE p. Max van der Stoel vysoko ocenil pozitívne snaženia vlády SR v tejto oblasti. Taktiež kladne sa vyjadril o projektoch vlády SR aj pán komisár Verheugen, ktorý zdôraznil, že EÚ neočakáva od SR definitívne vyriešenie tohto problému už do momentu vstupu Slovenska do EÚ, ale očakáva od vlády SR jasné aktivity. Riešenie nezamestnanosti aj formou verejnoprospešných prác, odštartovanie programu budovania sociálnych bytov pre slabšie vrstvy a postupná likvidácia osád, ďalej aktivity v oblasti školstva a kultúry patria do sféry komplexného riešenia tejto problematiky. O úspešnosti realizovania Stratégie vlády na riešenie problémov rómskej národnostnej menšiny svedčí aj fakt, že kým EÚ z prostriedkov Phare podporila tieto aktivity v r. 1999 vo výške 1.9 mil. EURO, v r. 2000 už vo výške 4.8 mil. EURO a v r. 2001 sa očakáva minimálna podpora 10 mil. EURO. O aktivitách vlády SR v oblasti rómskej politiky sa pozitívne vyjadrili aj experti Kongresu USA.
V oblasti drogovej problematiky SR bola v r. 2000 akceptovaná ako podpredsednícka krajina Group Pompidou, v Bratislave bolo pre krajiny V4 a Slovinsko otvorené protidrogové stredisko UNDCP a od  1. januára 2002 sa Slovensko stane – ako jediná postkomunistická krajina – členom Európskeho protidrogového centra, čo je jedným z priorít Acquis, a EK na tento program poskytne podporu 1mil. EURO.
Čo sa týka účasti podpredsedu vlády Pála Csákyho na oslavách 100-ho výročia narodenia Jánosa Esterházyho v Budapešti, vláda SR rokovala o tejto problematike a viacerí členovia vlády SR tlmočili podpredsedovi vlády Pálovi Csákymu ich nesúhlasné stanovisko k jeho účasti na týchto oslavách. Podpredseda vlády SR Pál Csáky informoval vládu SR, že osláv sa zúčastní ako podpredseda SMK, a je faktom, že do vlády nepredložil žiadosť na odsúhlasenie zahraničnej služobnej cesty. Táto jeho cesta teda nebola odsúhlasená vládou SR a preto nemôže byť chápaná ako služobná cesta. Vecne neobstojí ani to tvrdenie určitých poslancov NR SR, podľa ktorých podpredseda vlády SR obdržal plaketu Jánosa Esterházyho.
Vláda SR - na základe hore uvedených skutočností - sa nestotožňuje s návrhom poslancov NR SR na vyslovenie nedôvery podpredsedovi vlády SR Pálovi Csákymu. Vláda SR nesúhlasí ani s návrhom textu uznesenia, ktorý je súčasťou predloženého parlamentného materiálu.